KOMISSION KERTOMUS EUROOPAN PARLAMENTILLE JA NEUVOSTOLLE

Tanskan kuningaskunnan ja Europolin operatiivista ja strategista yhteistyötä koskevan sopimuksen arvioinnista

Johdanto

Operatiivista ja strategista yhteistyötä koskevalla Tanskan kuningaskunnan ja Europolin välisellä sopimuksella , jäljempänä ’sopimus’, luodaan oikeudellinen kehys Tanskan yhteistyölle Europolin kanssa. Sopimuksen 25 artiklan mukaisesti komissiota pyydetään arvioimaan sopimuksen määräyksiä ja erityisesti sen toiminnan vaikuttavuutta sekä sitä, miten Tanska noudattaa sopimuksen tietosuojamääräyksiä.

Tanska osallistui 1. toukokuuta 2017 asti täysipainoisesti Euroopan poliisiviraston (Europol) perustamisesta tehdyn neuvoston päätöksen soveltamiseen. Tanskan asemasta tehdyn pöytäkirjan (N:o 22) nojalla Tanskalla on oikeus olla osallistumatta (opt-out) Lissabonin sopimuksen 1. joulukuuta 2009 tapahtuneen voimaantulon jälkeen oikeus- ja sisäasioiden alalla annetun EU:n lainsäädännön soveltamiseen. Euroopan unionin lainvalvontayhteistyövirastosta (Europol) vuonna 2016 annettu asetus (EU) 2016/794 korvaa neuvoston päätöksen. Asetusta on sovellettu sen kaikilta osin 1. toukokuuta 2017 lähtien. Tanskassa järjestettiin 3. joulukuuta 2015 kansanäänestys, jossa kansalaisilta kysyttiin, pitäisikö oikeus- ja sisäasioita koskevaa Tanskan opt-out-mahdollisuutta muuttaa. Enemmistö vastusti muutosta. Tanska ei siis pysty opt-out-järjestelyn ja kansanäänestyksen tuloksen johdosta osallistumaan asetuksen soveltamiseen.

Komission puheenjohtaja, Eurooppa-neuvoston puheenjohtaja ja Tanskan pääministeri antoivat Tanskassa 3. joulukuuta 2015 järjestetyn kansanäänestyksen johdosta 15. joulukuuta 2016 julkilausuman , jossa he olivat yhtä mieltä ”operatiivisten järjestelyjen tarpeesta, jotta voidaan minimoida negatiiviset vaikutukset, joita aiheutuu Tanskan lähtemisestä Europolista 1. toukokuuta 2017. Sekä Tanskan että muun Euroopan unionin olisi voitava hyötyä näistä järjestelyistä rajatylittävän vakavan ja järjestäytyneen rikollisuuden sekä kansainvälisen terrorismin torjunnassa. Tällaisten järjestelyjen on oltava Tanskalle räätälöityjä, eivätkä ne saa missään tapauksessa vastata Europolin täysjäsenyyttä eli mahdollistaa pääsyä Europolin tietorekistereihin tai täysipainoista osallistumista Europolin operatiiviseen toimintaan ja tietokantaan tai antaa päätöksenteko-oikeuksia Europolin hallintoelimissä. Järjestelyillä olisi kuitenkin varmistettava riittävä operatiivisen yhteistyön taso, mukaan lukien merkityksellisten tietojen vaihto asianmukaisia turvavaatimuksia noudattaen.”

Sopimuksella vahvistetaan Tanskan ja Europolin yhteistyötä koskeva oikeudellinen kehys, jota edellytettiin 15. joulukuuta 2016 annetussa julkilausumassa. Sopimus tuli voimaan 30. huhtikuuta 2017. Näin vältettiin tyhjiö, joka olisi muuten syntynyt Tanskan aseman muututtua 1. toukokuuta 2017 jäsenvaltiosta kolmanneksi maaksi suhteissa Europoliin. Tanskan parlamentti (Folketing) hyväksyi 27. huhtikuuta 2017 Euroopan unionin lainvalvontayhteistyövirastosta (Europol) annetun lain nro 411, jonka nojalla Tanskan hallitus pystyi tekemään sopimuksen. Euroopan parlamentti antoi 27. huhtikuuta 2017 päätöslauselman. Neuvosto antoi Europolille 28. huhtikuuta 2017 luvan hyväksyä sopimus.

Sopimuksen johdanto-osan kappaleissa tehdään selväksi, että sopimuksen tarkoituksena on minimoida Tanskan Europolista lähdön negatiiviset vaikutukset määräämällä yhteistyön tekemisestä vähintäänkin samalla tasolla kuin muiden vastaavan sopimuksen Europolin kanssa tehneiden kolmansien maiden kanssa (johdanto-osan 3 kappale).

Yksi sopimuksen erityispiirre on Tanskan asema EU:n ja Schengenin jäsenvaltiona. Tanskan asema EU:n jäsenvaltiona todetaan sopimuksen johdanto-osan 4 kappaleessa. Johdanto-osan 5 kappaleessa todetaan, että Tanska kuuluu Schengen-alueeseen ja että se on saattanut Schengenin säännöstön kaikilta osin osaksi kansallista lainsäädäntöään. Lisäksi johdanto-osan 6 kappaleessa todetaan, että Tanska kuuluu pohjoismaiseen passiunioniin yhdessä muiden Pohjoismaiden kanssa, joista kaksi on EU:n jäsenvaltioita ja kaksi osallistuu Schengenin säännöstöön täytäntöönpanoon ja sen edelleen kehittämiseen.

Arvioinnin ja kertomuksen valmistelu

·Komissio lähetti Tanskan oikeusministeriölle ja Tanskan tietosuojavirastolle kyselylomakkeen. Oikeusministeriö ja Tanskan poliisi toimittivat alustavat vastaukset esitettyihin kysymyksiin. Tanskan tietosuojavirasto kiitti komissiota mahdollisuudesta antaa palautetta kyselylomakkeesta ja ilmoitti, että se ei ollut perehtynyt siihen, miten Tanskan poliisi on pannut sopimuksen täytäntöön. Sen vuoksi se katsoi, että tässä vaiheessa Tanskan oikeusministeriöllä ja maan poliisilla on paremmat edellytykset vastata kysymyksiin.

·Komissio oli yhteydessä Tanskan oikeusministeriöön, Tanskan poliisiin ja sen tietosuojavastaavaan, Tanskan tietosuojavirastoon, Europoliin, joka vastaa sopimuksen täytäntöönpanosta, mukaan lukien sen analyytikot, jotka käyttävät sopimuksen nojalla vaihdettuja tietoja ja joilla on pääsy niihin, sekä Euroopan tietosuojavaltuutettuun, joka valvoo henkilötietojen käsittelyä Europolissa.

·Tanskan oikeusministeriö antoi komission tutustuttaviksi ministeriön Tanskan parlamentille (Folketing) esittämät raportit Tanskan poliisin asemasta suhteessa Europoliin (ajanjaksolla 1. toukokuuta 2017 – joulukuu 2019).

·Komission havainnot esitettiin mukaan liitetyssä komission yksiköiden valmisteluasiakirjassa, joka toimitettiin myös Tanskan oikeusministeriölle ja Europolille. Näin niille tarjoutui tilaisuus kommentoida epätarkkuuksia ja yksilöidä tiedot, joita ei voida luovuttaa julkisuuteen.

Päätelmät

Sopimuksen 25 artiklan mukaan arvioinnissa olisi erityisesti käsiteltävä sopimuksen toiminnan vaikuttavuutta sekä sitä, miten Tanska noudattaa sopimuksen tietosuojamääräyksiä.

Sopimuksella Tanskalle myönnetään erityisasema muihin kolmansiin maihin verrattuna ja varmistetaan Tanskan ja Europolin välinen yhteistyö. Arviointi osoitti, että sopimus on täyttänyt sille asetetun tavoitteen yhteistyösuhteiden luomisesta Tanskan ja Europolin välille terrorismin ja vakavan rajatylittävän rikollisuuden torjunnassa ja minimoinut negatiiviset vaikutukset, joita aiheutui Tanskan Europolista lähdöstä 1. toukokuuta 2017.

Tämä johtuu erityisesti palvelusta, jota Tanska saa tanskankielisiltä Europolin alaisuudessa toimivilta kansallisilta asiantuntijoilta. Nämä käsittelevät Tanskan esittämät pyynnöt saada syöttää, hakea ja ristiintarkastaa tietoja ympärivuorokautisesti kaikkina viikonpäivinä. Sekä Tanska että Europol ovat nimenomaisesti tunnustaneet, että tanskankielisten kansallisten asiantuntijoiden lähettäminen Europoliin on osoittautunut onnistuneeksi toimenpiteeksi tässä suhteessa. Sopimuksen 10 artiklan 6 kohdassa esitetään rajoituksia, jotka koskevat tanskankielisten kansallisten asiantuntijoiden tehtäviä Haagissa ja Tanskassa. Molemmat osapuolet ovat tunnustaneet myös sen, että yhteistyön tuloksellisuudessa on näiden rajoitusten vuoksi parantamisen varaa.

Sopimuksessa edellytetään, että Tanska soveltaa siinä määrättyjä tietosuojatakeita sekä lainvalvontatarkoituksessa käsiteltyjen henkilötietojen suojasta annetun direktiivin täytäntöönpanosääntöjä. Lainvalvontatarkoituksessa käsiteltyjen henkilötietojen suojasta annetulla Tanskan lailla on tarkoitus saattaa lainvalvontatarkoituksessa käsiteltyjen henkilötietojen suojasta annettu direktiivi osaksi kansallista lainsäädäntöä. Laki tuli voimaan 30. huhtikuuta 2017. Tanskan poliisi on nimennyt tietosuojavastaavan lain soveltamisalaan kuuluvaa, poliisin toimesta tapahtuvaa henkilötietojen käsittelyä varten. Tietosuojavastaavalle on annettu tehtäväksi muun muassa valvoa lainvalvontatarkoituksessa käsiteltyjen henkilötietojen suojasta annetun direktiivin noudattamista.